## Pravilnik o načinu rada Povjerenstva za licenciranje rasplodnjaka

### NN 131/1998 (7.10.1998.), Pravilnik o načinu rada Povjerenstva za licenciranje rasplodnjaka

# **MINISTARSTVO POLJOPRIVREDE I ŠUMARSTVA**

Na temelju članka 15. stavka 7. Zakona o stočarstvu ("Narodne novine",
br. 70/97. i 36/98.), ministar poljoprivrede i šumarstva donosi

## **PRAVILNIK**

### **O NAČINU RADA POVJERENSTVA ZA LICENCIRANJE RASPLODNJAKA**

Članak 1.

Ovim Pravilnikom uređuje se način rada Povjerenstva za licenciranje
rasplodnjaka (u daljnjem tekstu: Povjerenstvo), postupci i kriteriji pri
odabiranju (licenciranju) rasplodnjaka za prirodni pripust te postupci
i kriteriji pri ocjeni izabranih uzgojno valjanih rasplodnjaka za prirodni
pripust.

Članak 2.

Licenciranje je postupak odabira muških rasplodnih grla iz populacije
kad u Republici Hrvatskoj nema dostatan broj uzgojno valjanih rasplodnjaka
neke pasmine. Odabrana rasplodna grla trebaju pripadati tipu pasmine za
koju će se koristiti.

Ocjena grla postupak je provjere sadašnje uzgojne i uporabne vrijednosti
ranije odabranog rasplodnjaka od selekcijske službe (uzgojno valjana rasplodna
grla iz matičnog dijela populacije) ili povjerenstva za licenciranje (rasplodna
grla iz populacije).

Članak 3.

Licenciranje rasplodnjaka obavlja se prema ukazanoj potrebi.

Ocjena ranije odabranih grla obavlja se jednom godišnje.

Članak 4.

Ne obavlja se licenciranje odnosno ocjena rasplodnjaka koji se koriste
za prirodni pripust grla na vlastitom stadu.

Za rasplodnjake iz stavka 1. ovoga članka uzgajivač mora posjedovati
rodovnik iz kojeg je razvidno da je grlo upisano u središnji popis muških
matičnih grla.

Članak 5.

Licenciranje rasplodnjaka i ocjenu odabranih grla obavlja Povjerenstvo.

Radom Povjerenstva predsjedava predstavnik područne selekcijske službe.

Članak 6.

Područna selekcijska služba dužna je za rad Povjerenstva pripremiti
uzgojne i reprodukcijske podatke o uzgojno valjanim rasplodnjacima koji
se licenciraju odnosno ocjenjuju. Pripremljeni podaci dostavljaju se županijskom
uredu odnosno uredu Grada Zagreba nadležnom za poslove stočarstva (u daljnjem
tekstu: županijski ured) prije početka licenciranja odnosno ocjene grla.

Članak 7.

Troškove licenciranja odnosno ocjene grla namiruje držatelj rasplodnjaka
prema cjeniku kojeg propisuje Skupština Županije.

Članak 8.

Mjesto i vrijeme obavljanja licenciranja i ocjene grla određuje županijski
ured u dogovoru s predstavnikom selekcijske službe i o tome izvješćuje
svakog držatelja rasplodnog grla.

Članak 9.

Prije licenciranja odnosno ocjene rasplodnjaka držatelj je obvezatan
priložiti propisane veterinarske nalaze određene za tu godinu "Naredbom
o mjerama zaštite životinja od zaraznih i nametničkih bolesti i njihovom
financiranju".

Članak 10.

Pri licenciranju rasplodnog grla Povjerenstvo uzima u obzir sljedeće
raspoložive podatke o grlu:

1. starost grla,

2. rast i razvitak grla,

3. ocjena vanjštine grla,

4. ocjena pripadnosti grla pasmini na kojoj će se koristiti.

Prije donošenja konačne odluke o odabiru Povjerenstvo uzima u obzir
i uvjete smještaja rasplodnjaka.

Članak 11.

Pri godišnjoj ocjeni ranije odabranog rasplodnjaka Povjerenstvo uzima
u obzir sljedeće raspoložive podatke o grlu:

1. podrijetlo,

2. rast i razvitak grla,

3. ocjenu vanjštine,

4. kondicija rasplodnjaka,

5. reproduktivni pokazatelji tijekom dosadašnjeg iskorištavanja rasplodnjaka,

6. raspoloživi podaci o potomstvu,

7. zdravstveno stanje rasplodnjaka.

Članak 12.

Povjerenstvo obavlja ocjenu vanjštine grla prema stručnoj uputi koju
je donio Hrvatski stočarsko selekcijski centar.

Članak 13.

Povjerenstvo vodi zapisnik o obavljenom licenciranju ili ocjeni rasplodnjaka.
U zapisniku se obvezatno navode sljedeći podaci:

1. ime i prezime odnosno naziv pravne osobe držatelja,

2. prebivalište (mjesto, ulica i broj) odnosno sjedište pravne osobe
držatelja,

3. vrsta i pasmina grla,

4. dob grla,

5. raspoloživi uzgojni i reprodukcijski podaci o grlu,

6. zdravstveno stanje rasplodnjaka,

7. ocjena vanjštine grla (prilog zapisnika),

8. ocjena uvjeta držanja i iskorištavanja rasplodnjaka,

9. preporuka za korištenje rasplodnjaka.

Članak 14.

Izabrani rasplodnjak nakon licenciranja upisuje se u Uzgojni upisnik
koji vodi selekcijska služba.

Županijski ured izdaje rješenje o izboru rasplodnog grla za prirodni
pripust. U rješenju se među ostalim navode sljedeća prava i obveze držatelja:

1. trajanje prava korištenja rasplodnjaka,

2. uredno vođenje propisane dokumentacije o obavljenom prirodnom pripustu,

3. praćenje zdravstvenog stanja rasplodnjaka,

4. odobrena visina i način naplate nadoknade za uslugu prirodnog pripusta.

Članak 15.

Ako Povjerenstvo utvrdi da ocijenjeni rasplodnjak ne zadovoljava uvjete
iz članka 10. i 11., predložit će županijskom uredu da donese rješenje
o njegovom izlučenju iz uzgojnog korištenja.

Korisnik je dužan temeljem rješenja takvo grlo izlučiti iz stada ili
obaviti njegovu kastraciju u roku od 30 dana.

Članak 16.

Ovaj Pravilnik stupa na snagu osmog dana od dana objave u "Narodnim
novinama".

Klasa: 011-02/98-01/93
Urbroj: 525-01-98-01
Zagreb, 29. rujna 1998.

Ministar
**mr. Zlatko Dominiković,** v. r.

Pravilnik, NN 131/1998-1594